b'\n_START_ARTICLE_\nHein\xc3\xa4hattu ja Vilttitossu (elokuva)\n_START_SECTION_\nTarina\n_START_PARAGRAPH_\nHein\xc3\xa4hatusta on tulossa iso tytt\xc3\xb6. H\xc3\xa4n aloittaa viikon kuluttua koulunk\xc3\xa4ynnin. Hein\xc3\xa4hattu ei kuitenkaan ehdi nauttia lapsuutensa viimeisist\xc3\xa4 hetkist\xc3\xa4. H\xc3\xa4nell\xc3\xa4 on kiire laittaa perheen asiat j\xc3\xa4rjestykseen ennen koulun alkua. On saatava selvyys siit\xc3\xa4, kuka hoitaa h\xc3\xa4nen hommansa kotona sill\xc3\xa4 aikaa, kun h\xc3\xa4n itse on koulussa. Kuka leikkii Vilttitossun kanssa? Kuka tiskaa? Kuka kuorii Vilttitossun perunat? _NEWLINE_\xc3\x84iti ja is\xc3\xa4 n\xc3\xa4ytt\xc3\xa4v\xc3\xa4t olevan onnellisen tiet\xc3\xa4m\xc3\xa4tt\xc3\xb6mi\xc3\xa4 siit\xc3\xa4 mullistuksesta, mink\xc3\xa4 esikoistytt\xc3\xa4ren kouluunl\xc3\xa4ht\xc3\xb6 tulee aiheuttamaan. Hein\xc3\xa4hattu yritt\xc3\xa4\xc3\xa4 tuloksetta selitt\xc3\xa4\xc3\xa4 heille asian vakavuutta. Uhmakas Vilttitossu p\xc3\xa4\xc3\xa4tt\xc3\xa4\xc3\xa4 ottaa k\xc3\xa4ytt\xc3\xb6\xc3\xb6n j\xc3\xa4re\xc3\xa4mm\xc3\xa4t aseet. H\xc3\xa4n karkaa "kuivapallojen" luota muuttaakseen naapurin muhkeiden Alibullenin neitien herkkupatojen \xc3\xa4\xc3\xa4reen. _NEWLINE_Tilanne kuumenee. Hein\xc3\xa4hattu panee toimeksi, ja Kattilakosken huushollin asiat sotkeentuvat entisest\xc3\xa4\xc3\xa4n.  Kun apua ei l\xc3\xb6ydy naapurista, poliisilta eik\xc3\xa4 edes Taivaan Is\xc3\xa4lt\xc3\xa4, on j\xc3\xa4ljell\xc3\xa4 vain yksi keino: Hein\xc3\xa4hatun on muututtava itse. H\xc3\xa4n joutuu oppimaan sen mink\xc3\xa4 uhmakas Vilttitossu osaa: aikuiset ei opi mit\xc3\xa4\xc3\xa4n, jos lapset on aina vaan kilttej\xc3\xa4. _NEWLINE_Hein\xc3\xa4hattu ryhtyy puhumattomaksi, niin my\xc3\xb6s Hannakin, mutta lopulta kaikki taas puhuvat._NEWLINE_Koulu alkaa. Kun Hein\xc3\xa4hattu loittonee reppu sel\xc3\xa4ss\xc3\xa4\xc3\xa4n kohti koulua, \xc3\xa4iti ja is\xc3\xa4 havahtuvat huomaamaan, miten viilt\xc3\xa4v\xc3\xa4n lyhyt onkaan lapsuuden hetki.\n_START_SECTION_\nPalkinnot\n_START_PARAGRAPH_\nElokuva voitti kaksi Jussi-palkintoa, parhaasta puvustuksesta (Tiina Kaukanen) ja parhaasta lavastuksesta (Kati Ilmaranta). Se oli ehdolla my\xc3\xb6s Parhaan elokuvan Jussi-palkintoon._NEWLINE_Hein\xc3\xa4hattu ja Vilttitossu oli lapsiraadin suosikki Chicagon kansainv\xc3\xa4lisill\xc3\xa4 lastenelokuvafestivaaleilla 2003. Tukholman filmifestivaaleilla se sai Junior-sarjan p\xc3\xa4\xc3\xa4palkinnon, ja Teheranin Roshd-filmifestivaaleilla elokuva voitti kultaisen palkinnon ja tuomariston erikoispalkinnon.'